钦定古今图书集成/明伦汇编/氏族典/第407卷 > 《廖用贤尚友录》 > 许德勋
## 钦定古今图书集成/明伦汇编/氏族典/第407卷 > 《廖用贤尚友录》 > 许德勋

按《十国春秋》，楚许德勋事武穆王为大将。唐昭宗时，
淮南约武穆王共绝朱全忠，德勋曰：“全忠虽无道，然
挟天子以令诸侯，明公奉王室，未可轻绝也。”时谓德
勋知大体。天复三年，领兵略地荆南，还过岳州，谕刺
史邓进忠祸福，进忠以城来附，举族迁长沙。武穆王
改进忠衡州，即以德勋为岳州刺史。天祐二年，淮南
取岳州，德勋奔还开平。初，淮南将冷业、李饶统兵救
朗州，武穆王令德勋拒之。德勋先使善泅者五人，以
木枝叶覆其首，持长刀巨斧，浮江而下，中夜犯业营，
猝举火，哗声若雷，淮人殊不测，一军尽惊扰。德勋乃
麾大军进击，大破之。追至鹿角镇，禽业；又破浏阳寨，
禽饶。